**ACTA DEL PLE ORDINARI DE L’AJUNTAMENT DE CÀNOVES i SAMALÚS. PLE NÚM. 7/2016**

Mª CARMEN BARRIO JULIO (NIU)

DAVID GARCIA FERNANDEZ (NIU)

ESTER VILLANUEVA MARSAL (NIU)

JOAN CARLES CUSELL I GALÍCIA (ERC)

CRISTINA SERRA I PAGÈS (ERC)

JOSÉ LUIS LÓPEZ CARRASCO (PSC)

Mª LOURDES AGUILERA BEDMAR (PSC)

Mª PILAR LOSADA LÓPEZ (PSC)

NURIA SANCHEZ LIRIA (PSC)

ANTONIO RUIZ VENTURA (PSC)

SECRETARI: Francesc d'A. Serras i Ortuño

A Cànoves i Samalús a les vint hores del dia 29 de setembre de 2016, a l’efecte de procedir a celebrar sessió plenària de caràcter ordinari, sota la Presidència de l’Alcalde Sr. Josep Cuch i Codina, es reuneixen els Srs. i Sres. Regidors i Regidores al marge enumerats, assistits pel Secretari que dóna fe de l’acte.

abans de començar la sessió el Sr. Alcalde, en nom de la Corporació, dona el condol a la família Roig per la defunció del Sr. Jaume Roig.

**1.- Proposta d’aprovació de l’esborrany de l’acta de la sessió ANTERIOR**

Per part del Sr. Alcalde es posa a votació l’esborrany de l’acta de la sessió anterior que ha estat repartit conjuntament amb al convocatòria.

L’acta es aprovada per unanimitat, amb la modificació expressada per ERC.

**2.- Donar compte dels Decrets d’Alcaldia dictats fins la data.**

Per part del Sr. Secretari es dona lectura als Decrets d’Alcaldia dictats fins la data.

El Ple en queda assabentat.

**3.- Proposta de modificació de la ordenança reguladora dels pàrquings d’accès al Parc Natural del Montseny.**

Per part del Sr. Secretari es dona lectura a la següent proposta:

**PROPOSTA DE L’ALCALDIA**

Relativa a la modificació de la ordenança fiscal reguladora del preu públic dels pàrquings d’accés al Parc Natural.

**Antecedents**

La vigent ordenança fiscal reguladora del preu públic dels pàrquings d’accés al Parc Natural, contempla una tarifa universal de tres euros diaris.

**Motivació**

L’equip de govern considera que aquelles persones, residents o no en el municipi, però que si tinguin en el seu vehicle en el padró municipal i, per tant, liquidin a aquest ajuntament el seu impost sobre vehicles de tracció mecànica, haurien de gaudir d’una contraprestació mínima com seria l’exempció d’aquest preu públic, més si tenim en compte que, la majoria dels beneficiaris seran veïns i veïnes del municipi, tot amb l’esperit de marcar el fet diferencial entre el contribuent al municipi i el que no ho es.

**Proposta**

**Primer.-** MODIFICAR l’article 3 de la vigent ordenança d’acord amb el redactat següent:

***“ARTÍCLE 3. SUBJECTES PASSIUS***

*Estan obligats al pagament dels preus públics els qui es beneficiïn dels serveis o activitats pels quals hagin de satisfer-se aquells, en concret, els qui gaudeixin o utilitzin el pàrquing amb la finalitat d’estacionar els seus vehicles en el mateix,* ***amb les excepcions contemplades a l’article 6 de la present ordenança.”***

**SEGON.- MODIFICAR** l’article 6 de la vigent ordenança, afegint un punt 2, d’acord amb el redactat següent:

1. *Queden exempts de pagament els veïns que disposin de la tarja de gratuïtat, que s’expedirà a favor d’aquells propietaris de vehicles a motor que estiguin en el padró de vehicles durant l’any en curs. Aquesta tarja s’expedirà a petició del titular i tindrà una vigència de dotze mesos. Per tal de poder practicar la exempció, la tarja haurà de col·locar-se en lloc visible dins el vehicle.*

**TERCER.- DONAR PUBLICITAT** d’aquest acord, mitjançant anunci en el BOPB i a la pàgina web de l’Ajuntament, als efectes de la presentació d’al·legacions en el termini d’un mes.

**QUART.- CONSIDERAR** aprovada definitivament la present modificació en el cas de que no es presentin al·legacions, i publicar-la de nou íntegrament.

Cànoves i Samalús, 20 de setembre de 2016. L’ALCALDE, Josep Cuch i Codina.

El Sr. López manifesta que, en el seu moment, ell va voler veure que es recaptava i que hi està d’acord perquè, entre d’altres coses, el fet de deixar d’ingressar significa que l’Ajuntament no està tant malament com a vegades es diu, replicant el Sr. Alcalde que l’ajuntament no va sobrat de diners però és el fet el que importa i que deixar de cobrar uns pocs euros més o menys no afecta a la econòmia municipal i que els veïns ja paguen prou impostos. El Sr. López manifesta que caldria baixar l’IBI, doncs.

El Sr. Cusell manifesta que hagués volgut que la proposta tingués mes antecedents i que sobre el tema el seu grup ja va fer al·legacions en el seu moment i en tornaran a presentar.

L’afer es aprovat per unanimitat.

**4.-Donar compte del contracte signat amb Renta Corporación per la cessió de l’ùs d’un terreny per destinar-lo a pàrquing municipal.**

Per part del Sr. Secretari es dona compte de l’acord de la Junta de Govern Local, de data 5 de setembre d’enguany, del tenor literal següent:

***“12- CONTRACTE DE PRECARI RENTA CORPORACIÓN.***

*Es proposa a la Junta de Govern Local signar un contracte de precari amb la mercantil Renta Corporación dels terrenys ubicats a l’entorn del CAP perquè es pugui fer ús com equipament públic municipal amb funcions d’aparcament, d’acord amb els termes següents:*

***“REUNITS***

*D’una banda, el Sr. David Vila Balta, amb domicili a aquests efectes a Via Augusta núm. 252-260, 5a planta, Barcelona, en representació de la mercantil Renta Corporación Real Estate ES, S.A.U., amb mateix domicili i proveïda amb C.I.F. número A-62206313, actuant com LA PROPIETAT.*

*D’altra banda, el Sr. Josep Cuch i Codina, en qualitat d’Alcalde de l’Il·lustríssim Ajuntament de Cànoves i Samalús amb domicili a la Masia Can Casademunt s/n, 08445 Cànoves, Barcelona, proveït de DNI número 77.303.781-E, actuant com EL PRECARISTA, assistit pel Secretari de l’Ajuntament, Sr. Francesc d’A. Serras i Ortuño.*

*Ambdues parts es reconeixen mútuament capacitat jurídica i d’obrar suficient, lliurement i de comú acord acorden atorgar el present CONTRACTE DE PRECARI.*

***EXPOSEN***

*I.- Que la mercantil RENTA CORPORACIÓN és propietària d’una finca situada a la vila de Cànoves i Samalús amb referència cadastral 6360801DG4166S0000YP, classificat com a parcel·la de classe rústica i ús agrari de 2,66 hectàrees, que es troba lliure de càrregues i gravàmens que poguessin afectar al present atorgament, sens perjudici de la hipoteca i afeccions fiscals que consten al Registre de la Propietat.*

*II.- Que el Sr. Josep Cuch i Codina en qualitat d’alcalde de la vila de Cànoves i Samalús gaudeix de bona entesa amb LA PROPIETAT, en tant que tradicionalment han acordat, ambdues parts, la cessió d’ús de l’objecte del present contracte com equipament municipal amb funcions d’aparcament públic.*

*III.- Que LA PROPIETAT ha decidit cedir gratuïtament al PRECARISTA una part de la seva finca a efectes que es pugui destinar el terreny a les finalitats exposades a l’expositiu segon.*

*IV.- Atès que ambdues parts han arribat a un acord al respecte i amb la finalitat de formalitzar-lo, atorguen el present contracte que es regirà per les següents,*

***CLÀUSULES***

***PRIMERA*** *.- OBJECTE.*

*La propietat cedeix gratuïtament al PRECARISTA la cessió d’ús de la propietat definida a l’expositiu primer, per què el PRECARISTA pugui fer-ne ús com equipament públic municipal amb funcions d’aparcament, el qual accepta amb gratitud.*

***SEGONA*** *.- DURADA*

*El present contracte de precari no resta subjecte termini, sens perjudici del dret de LA PROPIETAT de recuperar l’ús de la finca cedida en qualsevol moment. EL PRECARISTA restarà obligat a posar a disposició de LA PROPIETAT la finca objecte del present contracte en el termini de tres (3) mesos a partir del moment en que es rebi fefaentment i per escrit una comunicació en aquest sentit remesa per LA PROPIETAT.*

***TERCERA*** *.- PROHIBICIÓ DE CESSIÓ*

*Queda totalment prohibida la cessió total o parcial de l’objecte del present contracte per part del PRECARISTA a cap altre persona física o jurídica.*

***QUARTA*** *.- OBLIGACIONS DEL PRECARISTA*

*El PRECARISTA rep la porció de la propietat convinguda en perfecte estat, que EL PRECARISTA coneix, per a cobrir les necessitats de la Corporació Municipal de Cànoves i Samalús de cobrir estacions d’aparcament públiques pel municipi i s’obliga a conservar-la en el mateix bon estat i condicions, tal i com s’entrega quedant facultada la PROPIETAT per a dur a terme les inspeccions necessàries durant la vigència del contracte i en qualsevol moment, a l’efecte de comprovar l’estat de conservació.*

*Serà necessari el consentiment de la PROPIETAT per alterar i/o modificar l’estat actual de la finca cedida. En el cas que s’atorgui el consentiment, les quantitats invertides pel PRECARISTA quedaran en benefici de la PROPIETAT sense que el primer tingui dret a indemnització ni reemborsament.*

*El PRECARISTA s’obliga a subscriure els contractes d’assegurança que correspongui i exonera a LA PROPIETAT de tota responsabilitat i obligació derivada d’aquest document, de manera que no respondrà de cap danyi/o perjudici ja sigui al PRECARISTA o a qualsevol tercer.*

***CINQUENA*** *.- DESPESES DE LA FINCA*

*EL PRECARISTA estarà obligat a pagar les despeses ocasionades a LA PROPIETAT en matèria de manteniment de la finca que sigui causa de l’ús dut a terme pel PRECARISTA així com altres càrregues i despeses que es generin. Aquestes despeses caldrà documentar-les oportunament. Igualment, EL PRECARISTA es farà càrrec de les despeses que siguin necessàries per tal de dur a terme a la finca l’activitat d’aparcament, incloses la neteja i manteniment.*

*El pagament d’aquestes despeses en cap cas es consideraran com a pagament de renta, donat el caràcter de gratuïtat i bona entesa de les parts.*

*EL PRECARISTA reemborsarà anualment a LA PROPIETAT les despeses que la segona afronti en concepte de pagament de la contribució municipal.*

***SISENA*** *.- DOMICILI DE LES PARTS*

*Les parts assenyalen com a domicilis respectius, a efectes de notificacions el consignat a l’encapçalament del present contracte.*

***SETENA****.- FUR APLICABLE*

*Per a la solució de les discrepàncies que poguessin sorgir en la interpretació i compliment del present CONTRACTE DE PRECARI, ambdues parts es sotmeten expressament a la competència i jurisdicció dels Jutjats de Barcelona amb renúncia a qualsevol fur o competència que els pogués correspondre.*

*En el lloc i data indicats a l’encapçalament, firmen per triplicat, sobre tres folis escrits a l’anvers, tots ells firmats i rubricats pels atorgants, i a un sol efecte.*

*La Junta, acorda per unanimitat l’aprovació del contracte amb la mercantil Renta Corporación segons les clàusules abans relacionades, així com autoritzar al Sr. Alcalde per la seva signatura i donar-ne compte al plenari. “*

El Sr. Alcalde manifesta que era un tema que calia regular perquè s’estava fent un ús sense la corresponent autorització oficial de la propietat i que la intenció de l’equip de govern es acondicionar l’espai, que no pavimentar ni asfaltar i que se’n tractarà a la propera assemblea.

**5.- PROPOSTA D’ADHESIÓ A LA XARXA CATALANA I BALEAR DE SUPORT A LA QUERELLA ARGENTINA.**

Per part del Sr. Secretari es dona lectura a la instància presentada pel Sr. Ramon Ferrandis i Noguera en la que presenta una proposta a la consideració del ple d’adhesió a la reclamació efectuada en la “*Querella Argentina”,* en els termes següents:

*“Ens consta de fa uns mesos que el ple de la Corporació de Cànoves i Samalús, que presidiu, va aprovat la moció de suport i difusió del Banc d’ADN per a la identificació dels desapareguts de la Guerra Civil. Una eina creada per les famílies juntament amb el Laboratori de genètica Forense de la Universitat de Barcelona i la Fundació Bosch i Gimpera. Una eina per a les nostres probables víctimes de Desaparició Forçada del període 1936-1977.*

*Tal i com s’expressa en el text aprovat, el compromís que heu contret no busca altre objectiu que el d’aplicar les convencions del dret internacional que avalen els estàndards que encara cal aplicar per a la recerca i la identificació del qui han patit aquest greuge. Nacions Unides ens ho diu molt clarament en els dos informes emesos fruit de les inspeccions de 2013 i 2014 a l’estat Espanyol.*

*Ajudar a exercir el dret que tenim els familiars envers els nostres parents desapareguts comporta certs deures. Per banda de la nostra administració aquests drets i deures encara s’estan incomplint. Tot i les successives iniciatives parlamentaries que hem empès: moció 69/X de 19.12.2013, resolució 776/X de 17.9.2014 i compareixença a la CAI de 15.1.2015. Malgrat també que demanarem la intervenció del Síndic de Greuges (resolució 19.2.2014 – i, fent sentir la nostra veu a tots els mitjans d’informació que ens han ofert el seu suport.*

*El #BancdADN de la UB ui la Fundació Bosch i Gimpera, ja compta amb mes d’un centenar de mostres genètiques – de la nostra pròpia sang – que cal creuar amb les de les restes humanes que ja han estat exhumades i les que exhumin, esperem, ben aviat.*

*Només amb un escombrat sistemàtic d’informació genètica i antropològica, podrem donar possibilitat d’identificació al perfil majoritari dels desapareguts als nostre país; sense cap referencia clara d’on localitzar-ne el cos que, molt probablement, jeu mal enterrat en alguna fossa comuna.*

*Hem vist també com darrerament se’ns ha obert un greuge comparatiu molt preocupant en relació als censos d’ADN per a gossos que s’han començat a enllestir en alguns mitjans municipis catalans (p.e. a Sitges i a Parets del Vallès). Amb tot respecte peli millor amic de l’home, no permetrem l’aberració de fer passar al davant dels nostres pares, avis i padrins, a un animal de quatre potes.*

*Sr. Alcalde, els menyspreu es tan gran i s’ha allargat tant en el temps que hem hagut de recórrer a la Justícia Universal. Des del 18 de febrer d’enguany, hi ha sobre la taula del Jutjat Federal 1 de Buenos Aires una denuncia formal al Govern de la Generalitat emparada en la causa 4.591/10, altrament coneguda com a Querella Argentina, per tal que la jutgessa Servini executiu el deure ineludible d’una competència de la qual en te tota la potestat: creuar les dades de vius i morts que la tenim per tal de donar la possibilitat d’identificar a persones I es aquí on els municipis ens hi juguem un paper important.*

*Us animem a promoure la donació al banc genètic dels casso de desaparició que hi hagi hagut al vostre municipi. Veïns i Veïnes que mai han pogut recuperar el cos del seu parent estimat. Tenim l’exemple molt recent de Navàs i La Garriga que, a banda de fer la recerca dels casos de desaparició, n’han costejat també les despeses. Es encomiable que prenguem el compromís d’aquest deure de les administracions. Sabeu dons que la moció aprovada pel municipi de Cànoves i Samalús, formarà part del plec documental que adjuntarem a la denuncia presentada que adjuntarem a la denuncia presentada, on es demostrarà la existència, per una banda, de dades genètiques dels familiars vius (Band’ADN) i, per altra; la existència de desenes de restes humanes, ja exhumades sense identificar (Memòria de Les Camposines, exhumacions planificades i excavacions d’urgència fetes per empreses i universitaris). Amb la qual cosa el Govern no te cap excusa per seguir demorant la comparativa sistemàtica de dades d’ambdues procedències, establint així un protocol estable i amb garanties que, de forma regular i sine die, ens doni opcions reals d’identificació dels nores parents.*

*Ens sap molt greu constatar que, fins ara, l’única via fiable que hem tingut per fer arribar amb contundència aquest clam de justícia ha estat a través del conegut jutjat argentí de Buenos Aires i sobre tot gracies als advocats que treballen de forma altruista per la causa: la Sra. Ana Messuti i el Sr. Máximo Castex. Desgraciadament la justícia espanyola s’ha girat d’esquena al Dret Internacional en aquest àmbit i no ha ofert cap recorregut estable, ni amb garanties.*

*Finalment, com a ens públic, us encoratgem a adherir-vos a la nostra reclamació a traves de la Xarxa Catalana de Suport a la Querella Argentina. Si ho considereu oportú, ens teniu a la vostra disposició per parlar-ne. Amb molt de gust us podrem assessorar. (Diferents signatures)”*

El Sr. Alcalde manifesta que en el Ple del mes de maig de 2015 es va donar suport al tema del Banc de l’ADN i que ara, per coherència, també caldria donar suport a aquesta iniciativa.

El grup municipal del PSC s’hi mostra a favor.

El grup municipal d’ERC manifesta que aquesta està signada per gent que ha perdut als seus familiars i que ha calgut anar a Argentina perquè Espanya no vol fer-ho.

L’afer es aprovat per unanimitat.

**6.- Moció d’ERC-AM en suport a SOM27 i més.**

Per part de la regidora Sra. Cristina Serra es dona lectura a la proposta presentada pel grup municipal d’ERC, en els termes següents:

*“El 17 d’abril de 2013 més de 200 estudiants de la UAB van iniciar una tancada al Rectorat de la Universitat amb l'objectiu que s’apliquessin unes mocions aprovades democràticament pel Claustre de la Comunitat Universitària, el major òrgan decisori de la Universitat. Aquestes mocions demanaven, entre d’altres, que la UAB desobeís la pujada de taxes del 66% i que s’establissin títols especials de transport públic pels estudiants de la UAB (T-UAB). Malgrat que l’òrgan més representatiu de la comunitat universitària aprovés dites mocions, l’Equip de govern, encapçalat pel Sr. Ferran Sancho, no va implementar aquestes mesures deliberadament.*

*Després d’un mes d’ocupació intentant negociar amb l'equip de govern la universitat, sense cap tipus de resultat i sense que el govern de la universitat fessin cap intent de resolució amistosa del conflicte, es va aturar la tancada. Un cop finalitzada, algunes de les persones que van participar-hi i, també algunes que només hi van mostrar suport públic, van ser denunciades i posteriorment imputades: 25 estudiants, un treballador del Personal d’Administració i Serveis i un treballador del Personal Docent i Investigador. Aquestes 27 persones han rebut una petició del Ministeri Fiscal totalment desorbitada, demanant penes d'entre 11 i 14 anys de presó i demandes econòmiques que superen, en total, els 400.000€. Aquest sumari judicial ha estat impulsat per la pròpia Universitat Autònoma de Barcelona, concretament per l’anterior equip de govern d'aquesta universitat, encapçalats per l'ex-vicerectora d’Estudiants, Sílvia Carrasco, militant d’ICV a Sabadell, que va confeccionar i fer arribar al cos de Mossos d'Esquadra una llista amb les persones que havien participat a la tancada. Fins a tal punt va arribar l’obsessió autoritària de l’Equip de Govern que es va encarregar la direcció lletrada de l’acusació particular a l’advocat Cristóbal Martell, un dels advocats més cars de Barcelona, qui també representa a Messi, Pujol i Nuñez, entre d’altres.*

*Davant d'aquests fets el Ple de l'Ajuntament de Cànoves i Samalús vol manifestar:*

*1.- Que l'educació pública, gratuïta i de qualitat s'ha de defensar davant dels intents d'elitització i de privatització.*

*2.- Que el dret a la protesta amb accions simbòliques com l'ocupació d'espais en cap cas pot ser respost per part d'una universitat amb denúncies o per part de la fiscalia amb peticions de presó.*

*3.- Que, en cap cas, una Administració Pública, com la Universitat Autònoma de Barcelona pot perseguir i reprimir judicialment la protesta social.*

*4.- Que l’actuació de la Universitat Autònoma de Barcelona, els Mossos d’Esquadra i el Ministeri Fiscal en relació a aquestes 27 persones ha estat del tot desproporcionada, ja que l’ocupació simbòlica d’un espai públic no pot comportar, de cap de les maneres una pena de presó, encara menys amb penes de més d’onze anys de presó.*

*5.- Que l’exercici del dret a manifestar-se en pro d’una educació pública i de qualitat no pot constituir un delicte i, per tant, que cap persona pot ser condemnada per participar en la defensa dels Drets Col·lectius.*

*6.- Que per aquests motius no s'ha de donar continuïtat al procés judicial.*

*Per tot l'exposat anteriorment, s'acorda:*

*1.- Mostrar el ferm compromís del consistori amb una universitat pública, gratuïta i de qualitat, a la qual hi puguin tenir accés totes les persones, independentment dels seus recursos.*

*2.- Reivindicar el dret de les persones que exerceixen el Dret de Manifestació, i expressar la solidaritat amb aquests 27 membres de la comunitat universitària, els seus familiars i amics.*

*3.- Instar la lliure absolució de les 27 persones imputades pels fets a dalt referenciats.*

*4.- Sol·licitar al Ministeri Fiscal que retiri les acusacions contra aquests membres de la comunitat universitària, al no ser admissible en una societat democràtica que es penalitzi la protesta, la dissidència, i menys encara que es sol·liciti presó per exercir Drets Fonamentals.*

*5.- Que es trametin aquests acords referents al Procediment Abreujat 4/2016 a l'Excm. Jutge del Jutjat de Primera Instància i Instrucció número 3 de Cerdanyola i a l'Excm. Fiscal en cap de Catalunya i a l'Organització Antirepressiva de l'Esquerra Independentista, Alerta Solidària.”*

La regidora Sra. Barrio pregunta si van haver-hi destrosses, responent la Sra. Serra que de ben segur que si, però que les penes son excessives. El regidor Sr. Cusell detalla els delictes que se’ls hi imputen i explica que no es tracta d’una moció pròpia d’ERC si no que se’ls hi ha fet arribar i que creuen que és injusta i totalment desmesurada.

El Sr. López es mostra d’acord i manifesta que creu que hi ha un rerefons i que el seu grup condemna tot tipus de violència i de retallada de drets .

El Sr. Alcalde mostra també la conformitat amb la moció presentada.

L’afer es aprovat per unanimitat.

**7.-Moció d’ERC-AM per la defensa del dret de les dones al treball en igualtat d’oportunitats.**

Per part del Sr. Secretari es dona lectura a la moció presentada pel grup municipal d’ERC en els termes següents:

***“EXPOSICIÓ DE MOTIUS***

*Catalunya es troba davant d’una nova ofensiva del govern espanyol en funcions de judicialitzar la política i de recórrer davant el Tribunal Constitucional normes que afecten els drets bàsics de la ciutadania i que atempten contra la sobirania del Parlament de Catalunya. Des de principis d’any, hem assistit a la suspensió de diverses lleis catalanes a partir de recursos presentats pel govern en funcions davant un tribunal mancant de legitimitat.*

*Una de les lleis recentment suspeses és la llei 17/2015 d’igualtat efectiva entre dones i homes que té l’objectiu de fer efectiu el dret a la igualtat i a la no-discriminació per raó de sexe en tots els àmbits, etapes i circumstàncies de la vida. Concretament, els articles suspesos pel Tribunal Constitucional són els que fan referència al dret al treball en igualtat d’oportunitats per dones i homes, així com les mesures per garantir l’aplicació de la llei.*

*La suspensió afecta les mesures de prevenció de l’assetjament sexual i de l’assetjament per raó de sexe a les empreses, la obligatorietat d’implantar plans d’igualtat a les empreses, la figura d’una persona responsable sindical d’igualtat, la presència de dones i homes a la negociació col·lectiva, la incorporació de la perspectiva de gènere en els expedients de regulació d’ocupació i a la prevenció de riscos laborals.*

*L’informe Human Rights Report 2015 elaborat pel Departament d’Estat dels Estats Units d’Amèrica va destacar com a exemple de bones pràctiques la llei 17/2015 i alguns dels articles ara suspesos. L’estudi anual sobre drets humans assegura que la norma "emfasitza la lluita contra l'assetjament sexual" i que "estableix la igualtat de representació en l'administració pública, la coeducació a les escoles, els plans d'igualtat a les grans empreses i la prohibició de difondre contingut sexista en els mitjans públics".*

*El preceptes suspesos tenen un fort impacte social ja que a Catalunya la diferència entre el guany salarial entre dones i homes és del 24,8% i la segregació ocupacional i la temporalitat continuen sent una constant en la realitat laboral de les catalanes. Els plans d’igualtat són una eina eficaç per complir el principi d’igualtat en l’àmbit laboral i les accions de protecció davant l’assetjament sexual i l’assetjament per raó de sexe garanteixen el dret de les dones a eradicar aquesta forma de violència de gènere.*

*Atès que el president en funcions del govern espanyol va promoure un recurs d’inconstitucionalitat de contra els articles 33, 36 (apartats de l’1 al 4), 39, 40, 41, 44 i del 59 al 64.*

*Atès que el Tribunal Constitucional ha admès a tràmit el recurs d’inconstitucionalitat número 2257-2016 provocant la suspensió de la vigència i aplicació dels articles impugnats.*

*Atès que el Parlament de Catalunya representa el poble català, exerceix la potestat legislativa i és la seu on s’expressa el pluralisme i es fa públic el debat polític.*

*Atès que el Parlament de Catalunya va aprovar el passat 19 de maig la moció 37/XI sobre la judicialització de la política insta el Govern de la Generalitat “a fer tots els passos, les accions i el desplegament legislatiu necessaris per a assegurar que els drets socials assolits per la ciutadania de Catalunya per mitjà de les dites lleis recorregudes puguin ésser garantits en tots els casos, i per tant deixar sense efecte pràctic la suspensió del Tribunal Constitucional”.*

*Per tots aquests motius, el grup d’Esquerra Republicana a l’Ajuntament de Cànoves i Samalús proposa d’adopció dels següents*

***ACORDS***

***Primer.*** *Donar suport al Parlament de Catalunya i al Govern de la Generalitat en les iniciatives legislatives que permetin fer plenament aplicables i efectives les lleis suspeses pel Tribunal Constitucional.*

***Segon.*** *Participar de les accions que es puguin organitzar en rebuig de la suspensió de les lleis catalanes i a favor de la sobirania del Parlament de Catalunya.*

***Tercer.*** *Garantir el compliment per part de l’Ajuntament de l’article 15 de la llei 17/2015 sobre l’obligatorietat d’elaborar, aprovar, executar i avaluar un pla d’igualtat de dones i homes destinar al personal al seu servei, així com d’un protocol per prevenir i abordar l’assetjament sexual i per raó de sexe.*

***Quart.*** *Donar suport a les empreses del municipi sobre els plans d’igualtat i les mesures per prevenir i abordar l’assetjament sexual i per raó de sexe en l’àmbit laboral, així com fer-los arribar la recomanació d’inscriure els respectius plans al Registre de Plans d’Igualtat del Departament de Treball, Afers Socials i Famílies.*

***Cinquè.*** *Fer arribar aquest acord a les entitats de dones del municipi, a la representació dels treballadors i treballadores del consistori i a tots els grups parlamentaris del Parlament de Catalunya. Cànoves i Samalús, 21 de setembre de 2016. Grup municipal ERC.”*

El Sr. Cusell manifesta que, tant de bo, no es tinguéssim que presentar mocions com aquesta. El Sr. López, del PSC, s’afegeix a la moció. La regidora Sra. Barrio manifesta el seu suport a la moció i explica que ella va rebre la notificació el dia 21, en la que es deia que els ajuntaments que l’havien sol·licitat se’ls hi havia denegat ja que des de la Diputació volien invertir mes en obres i manteniment per donar feina i que la regidora mantindria una reunió amb el Diputat d’Igualtat Sr. Antoni Garcia Acero per mirar de treure l’entrellat per saber que cal fer ja que per llei es obligatori, tot donat que el pressupost municipal amb prou feines ho podrà assumir.

L’Afer es aprovat per unanimitat.

**8.-Afers urgents.**

No se’n presenten.

**9.-PRECS I PREGUNTES**

Per part del Sr. Secretari es dona lectura a les preguntes presentades pel grup del PSC. **(En negreta es fan constar les respostes)**

1.- ¿Perquè no s’ha donat compliment a l’acord plenari de data 28 de gener de 2016 de celebrar el dia de la diada simultàniament a Cànoves i a Samalús?

**El Sr. Alcalde manifesta que es va acordar fer-ho si el consell del poble ho sol·licitava i que ell ho va preguntar i se li va contestar que no.**

2.- Han rebut alguna resolució per part de la Jutgessa que va dictaminar sentència referent al cas del Sr. Manuel Garzón on els insta a complir la sentència en el termini d’un mes?

**El Sr. Alcalde manifesta que si, tal i com ha llegit el Sr. Secretari en el punt on s’ha donat compte dels Decrets i manifesta que se li han pagat els endarreriments i se l’ha reincorporat al seu lloc de treball. El Sr. López manifesta que la sentència diu que ha de ser oficial i que l’advocat del Sr. Garzón tornarà a recorre. El Sr. Alcalde diu que, si la jutgessa així ho mana, es farà.**

3.- Tenim queixes per part de la Gent Gran del Casal del Galliner de la falta de neteja en la nova ubicació. ¿Amb quina periodicitat es neteja?

**La regidora Sra. Barrio manifesta que ella no té constància de cap queixa i que es farà una neteja a fons el dia 3 d’octubre i que els dimarts i dijous vindran a netejar-lo.**

4.-¿Han presentat la documentació que els hi requerien per desbloquejar els 153.000 € retinguts per no presentar els comptes a temps a la sindicatura?

**El Sr. Alcalde di que s’han presentat en part i que cal tenir en compte que s’ha tingut el mes d’agost pel mig i que hi ha personal de baixa, però que els diners no perillen i que se li dona tota la prioritat.**

5.-¿S’ha realitzat algun tipus de gestió per intentar reduir la despesa del autobús de batxillerat?

**El Sr. Alcalde manifesta que, actualment, s’estan pagant 427 € menys cada mes. La regidora Sra. Aguilera manifesta que cal anar a la Generalitat a buscar més ajuts i que es brindarà acompanyar a l’equip de govern on calgui.**

**El Sr. Alcalde agraeix l’oferiment.**

6.- ¿Perquè no es va donar lectura a les al·legacions desestimades i els motius pels qual es van desestimar en el ple extraordinari celebrat el passat 19 de setembre per l’aprovació definitiva del projecte d’urbanització de Ca L’Esmandia (1ª fase)?

**El Sr. Secretari manifesta que la desestimació es va proposar d’acord amb l’informe dels serveis tècnics que constava en l’expedient. El Sr. Alcalde manifesta que si s’hagués dit en aquell moment , s’hauria llegit també. La Sra. Aguilera manifesta que no ho van dir en aquell moment perquè no hi van caure.**

7.-¿S’ha presentat alguna demanda contra l’ajuntament per part del Sr. Angel Alvarez, veí de Ca L’Esmandia, relativa al projecte de la mateixa?

**El Sr. Secretari explica que s’ha presentat recurs, però que la demanda no ha arribat encara i que s’ha emplaçat també a la Direcció General d’Urbanisme i a l’Associació Administrativa de Cooperació de Ca L’Esmandia.**

8.- Venim observant que fa temps que a l’avinguda del camí del Castellar està a les fosques ¿Quin es el motiu?

**El Sr. Alcalde manifesta que el rellotge no funcionava be.**

Per part del Sr. Secretari es dona lectura a les preguntes presentades pel grup d’ERC. **(En negreta es fan constar les respostes)**

1-El dia 2 d’octubre entren en vigor les lleis 39/2015 i 40/2015, sobre procediment administratiu la primera i sobre règim jurídic del sector públic la segona, aprovades pel govern espanyol fa un any. La primera és especialment rellevant perquè consagra l’administració electrònica com a forma de relació única entre administracions i entre administració i empreses i administració i entitats. ¿Com s’ha fet l’adaptació del que preveu la llei a l’Ajuntament de Cànoves i Samalús? Quins seran els costos? Què no es podrà fer en un primer moment? Es farà alguna formació per a entitats?

**El regidor Sr. Garcia manifesta que es tracta d’una pregunta molt llarga de respondre i que, avui en dia, encara no es pot parlar de costos. Afegeix que s’està implantat un programa de tractament d’expedients, registre, etc... el d’Absis i que al novembre es posarà en marxa la nova web. Afegeix també que es farà una reunió amb associacions i entitats per explicar les novetats. El Sr. Alcalde afegeix que, en el dia d’avui, el sistema informàtic ja està funcionant.**

2-En aquest Ple, punt número 4, s’ha donat compte del contracte signat entre Renta Corporación per la cessió d’ús d’un terreny per destinar-lo a pàrquing municipal. ¿Quins són els costos que implica la cessió per a l’Ajuntament?

**El Sr. Alcalde manifesta que, a dia d’avui no es coneix el cost total, però que es mirarà de saber abans de la propera assemblea de veïns.**

I no havent més assumptes a tractar, per part de l’Alcaldia s’aixeca la sessió a les 21.14 hores, acordant-se la redacció de l’esborrany de l’acte d’acord amb els paràmetres que disposa l’article 110 del Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.